

### REPUBLIKA E SHQIPËRISË

**KOMISIONI QENDROR I ZGJEDHJEVE**

### V E N D I M

**PËR CAKTIMIN E MASËS SË SHPËRBLIMIT PËR AUDITËT TEKNICIENË PËR VERIFIKIMIN E VEPRIMEVE NË BAZËN E TË DHËNANVE TË RGJK-SË, PËR ZGJEDHJET PËR ORGANET E QEVERISJES VENDORE, 21 QERSHOR 2015**

Komisioni Qendror i Zgjedhjeve në mbledhjen e datës 20.02.2015, me pjesëmarrjen e:

Lefterije LUZI- Kryetare

Denar BIBA- ZV/Kryetar

Edlira JORGAQI- Anëtare

Gëzim VELESHNJA- Anëtar

Hysen OSMANAJ- Anëtar

Klement ZGURI- Anëtar

Vera SHTJEFNI- Anëtare

shqyrtoi çështjen me:

**OBJEKT:** Për caktimin e masës së shpërblimit për auditët teknicienë për verifikimin e veprimeve në bazën e të dhënave të RGJK-së.

**BAZA LIGJORE:** Neni 23, pika 1, gërma a, neni 61, të ligjit nr.10019, datë 29.12.2008 “Kodi Zgjedhor i Republikës së Shqipërisë”, i ndryshuar.

Komisioni Qendror i Zgjedhjeve pasi shqyrtoi dokumentacionin e paraqitur, dhe dëgjoi diskutimet e të pranishmëve,

### V Ë R E N:

Sipas nenit 61, të Ligjit nr.10019, datë 29.12.2008 “Kodi Zgjedhor i Republikës së Shqipërisë”, i ndryshuar, Komisioni Qendror i Zgjedhjeve mbikqyr procesin e hartimit të listës së zgjedhësve duke i kërkuar informacion Drejtorisë së Përgjithshme të Gjendjes Civile.

Për verifikimin e veprimeve në bazën e të dhënave në Rregjistrin Kombëtar të Gjendjes Civile, KQZ emëron me vendim dy auditë teknicienë. Auditët teknicien fillojnë punën menjëherë pas emërimit nga KQZ.

Sipas nenit 61, pika 7 të Kodit Zgjedhor, auditët teknicienë i paraqesin një raport auditimi cdo muaj KQZ-së për gjetjet e auditimit, sipas detyrave të percaktuara nga KQZ ose për vërejtjet apo cështje që lidhen me zbatimin e legjislacionit në lidhje me regjistrin e gjendjes civile. Secili nga auditët teknicienë mund të paraqesë një raport individual nëse ka opinion apo koment të ndryshëm nga auditi tjetër.

Sipas nenit 61, pika 7 të Kodit Zgjedhor, detyra e auditëve teknicienë, në lidhje me mbikqyrjen e hartimit të listës së zgjedhësve, përmbushet me raportin përfundimtar për listën e zgjedhësve të hartuar sipas 56 të Kodit Zgjedhor. Kështu, kohëzgjatja e kontratës së tyre me KQZ-në do të jetë nga momenti i emërimit deri në dorëzimin e raportit përfundimtar, 30 ditë përpara ditës së zgjedhjeve.

Përsa më siper, duke pasur parasysh ngarkesën e punës dhe kohëzgjatjen e kontratës, është propozuar që auditët teknicienë që do të mbikqyrin përgatitjen e listës së zgjedhësve, të shpërblehen me 90 mijë lekë secili për të gjithë kohën e angazhimit të tyre.

**PËR KËTO ARSYE:**

Komisioni Qendror i Zgjedhjeve, bazuar në nenin 23, pika 1, gërma a, nenin 61, të ligjit nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar,

**V E N D O S I:**

1. Të caktojë masën e shpërblimit për auditët teknicienë për verifikimin e veprimeve në bazën e të dhënave në RGJK-së, në vlerën 120.000 lekë për secilin audit, për gjithë periudhën, nga momenti i emërimit deri në dorëzimin e raportit përfundimtar.
2. Ky vendim hyn në fuqi menjëherë.

**Lefterije LUZI- Kryetare**

**Denar BIBA- Zv/Kryetar**

**Edlira JORGAQI- Anëtare**

**Gëzim VELESHNJA- Anëtar**

**Hysen OSMANAJ- Anëtar**

**Klement ZGURI- Anëtar**

**Vera SHTJEFNI- Anëtare**